ΔΕΛΤΙΟ ΤΥΠΟΥ 

Συνάντηση της ΠΕΚΑΓΕΠΕ με τη 
Διεύθυνση Πρωτοβάθμιας Εκπαίδευσης Α΄ Αθήνας


Τη Δευτέρα 21 Σεπτεμβρίου 2026 πραγματοποιήθηκε, σε ιδιαίτερα θετικό και φιλικό κλίμα, συνάντηση με τη Διεύθυνση Πρωτοβάθμιας Εκπαίδευσης Α΄ Αθήνας, στην οποία συμμετείχαν η Προϊσταμένη Εκπαιδευτικών Θεμάτων κ. Βεργή, η Προϊσταμένη Τμήματος Προσωπικού κ. Γεωργίου και ο κ. Ρατσίδης, ο οποίος ενημέρωσε αναλυτικά για την υφιστάμενη κατάσταση των κενών.

Τα θέματα του κλάδου ΠΕ07 έθεσαν: η κ. Φαίη Κατσαντώνη, Ειδική Γραμματέας του ΔΣ της ΠΕΚΑΓΕΠΕ, η κ. Ηλιάνα Κωστάκη και η κ. Βίκυ Ραυτοπούλου, μέλη των Τ.Ε. Δυτικής Αττικής και Πειραιά. 

Κατά τη διάρκεια της συνάντησης, επιβεβαιώθηκε ότι, σε αυτή τη φάση, τα κενά εκπαιδευτικών Γερμανικής γλώσσας στην Α΄ Αθήνας έχουν καλυφθεί πλήρως από μόνιμους εκπαιδευτικούς. Ωστόσο, αυτό δεν αποτελεί ένδειξη ότι η ζήτηση για τη Γερμανική Γλώσσα έχει ικανοποιηθεί, γιατί συνδυαστικά τέθηκε το ζήτημα των 778 μαθητών που, ενώ έχουν δηλώσει επιθυμία να διδαχθούν Γερμανικά ως Β΄ ξένη γλώσσα, τελικά θα διδαχτούν αναγκαστικά Γαλλικά. Λόγω των ισχυουσών  Υπουργικών Εγκυκλίων σχετικά με τον ελάχιστο απαιτούμενο αριθμό μαθητών για τη δημιουργία τμήματος, καθώς και τον περιορισμό στη δημιουργία επιπλέον τμημάτων ξένων γλωσσών πέραν των τμημάτων Γενικής Παιδείας, η δηλωμένη επιλογή των μαθητών δεν μπορεί να υλοποιηθεί στην πράξη σε πολλές περιπτώσεις.

Στο πλαίσιο αυτό, συζητήθηκε και η άμεση ανάγκη τροποποίησης του σχετικού πλαισίου, ώστε να υπάρχει πραγματική επιλογή Β ξένης Γλώσσας και να γίνεται σεβαστή, τονίζοντας τη σημαντική συμβολή της σχολικής εκπαίδευσης στην προετοιμασία των μαθητών για το ΚΠΓ και επισημαίνοντας τις πολύ θετικές επιτυχίες μαθητών σε όλη την Αττική κατά την προηγούμενη χρονιά, μέσα από προετοιμασία για την εξέταση σε επίπεδο Α1 και Α2 που πραγματοποιήθηκε αποκλειστικά στο σχολείο.

Στη συνέχεια τέθηκε το ζήτημα της ενημέρωσης γονέων και μαθητών πριν από τη διαδικασία επιλογής Β΄ ξένης γλώσσας στο Γυμνάσιο, ώστε οι μαθητές που δεν είχαν τη δυνατότητα να διδαχτούν Γερμανικά, να την έχουν στο Γυμνάσιο. Η ΠΕΚΑΓΕΠΕ πρότεινε να εξεταστεί η δυνατότητα οργανωμένης ενημέρωσης για τις δύο προσφερόμενες γλώσσες και πριν από τις δηλώσεις προτίμησης στη Δ΄ Δημοτικού, αλλά και στη ΣΤ’. Από πλευράς Διεύθυνσης εκφράστηκε θετική διάθεση για μια τέτοια πρωτοβουλία, εφόσον αυτή εγκριθεί από την Περιφέρεια και το Υπουργείο Παιδείας. Συζητήθηκε επίσης το ενδεχόμενο ενημερωτικής δράσης σε συνεργασία με Συλλόγους Γονέων.

Στο ίδιο πλαίσιο, η ΠΕΚΑΓΕΠΕ αναφέρθηκε σε αντίστοιχη δράση που θα πραγματοποιηθεί στη Γ΄ Αθήνας με τίτλο «Λόγος και Φως», διερευνώντας τη δυνατότητα υλοποίησης μιας ανάλογης πρωτοβουλίας στην Α΄ Αθήνας. Η Διεύθυνση πρότεινε να διερευνηθεί το θέμα σε συνεργασία με τους Συμβούλους Εκπαίδευσης.

Παράλληλα, ο κ. Ρατσίδης κατέθεσε πρόταση σχετικά με την οργάνωση της εργασίας των εκπαιδευτικών Γερμανικής γλώσσας, επισημαίνοντας ότι ο περιορισμός του αριθμού των σχολικών μονάδων στις οποίες μετακινείται κάθε εκπαιδευτικός, ιδανικά έως τέσσερις, θα μπορούσε να διευκολύνει τόσο τον προγραμματισμό των Διευθύνσεων όσο και την καθημερινότητα των ίδιων των εκπαιδευτικών.

Η συζήτηση ολοκληρώθηκε με την κοινή διαπίστωση ότι απαιτείται στρατηγική και έγκαιρη παρέμβαση σε θεσμικό επίπεδο, ώστε να εξεταστούν αλλαγές στο ισχύον πλαίσιο που θα ενισχύουν την ουσιαστική δυνατότητα επιλογής Β΄ ξένης γλώσσας από τους μαθητές και θα διευκολύνουν τη λειτουργία των τμημάτων Γερμανικής γλώσσας.

Η ΠΕΚΑΓΕΠΕ θα συνεχίσει να αναδεικνύει το ζήτημα και να καταθέτει συγκεκριμένες προτάσεις προς την πολιτική ηγεσία και τους αρμόδιους φορείς, με στόχο την ενίσχυση της πολυγλωσσίας και τη διασφάλιση του δικαιώματος των μαθητών σε πραγματική και ουσιαστική επιλογή Β΄ ξένης γλώσσας.

